БУБРИХЕНЬ ЛЕЗДЫЦЯКС УЛЬНЕСЬ СЫРЕ ПОКШТЯМ

Кеченьбие велесэ 1927-це иестэ важодсь СССР-нь Наукань Академиянть вийсэ теезь лингвистэнь васенце экспедициясь. Сонзэ прявтсоль Дмитрий Владимирович Бубрих. Те экспедициясонть истя жо важодсь Анатолий Павлович Рябов –– седе тов эрзянь васенце профессорось, се шкава жо сон ульнесь Д.В. Бубрихень аспирантокс.
Дмитрий Владимирович Бубрих эрясь монь сыре покштянь кедьсэ, натой кадсь эйстэнзэ паро сёрмадовкст. Минек семиясо ванстовсть се шкань фотографият. Неть фотографиятнень лангс ванозь, мон бажинь седе ламо содамс се экспедициядонть. Паро, ней ули Интернет, кона лезды эрявиксэнть вешнемстэ. Ансяк максат кевкстема –– каршо валось лиси икелеть. 
Курок мон аволь аламо карминь содамо Д.В. Бубрих учёнойденть, муинь натой малавиксэнзэ ледстнемасткак. 
Дмитрий Владимирович Бубрихень лемесь совась минек масторонь наукань историяс пек паро невтевксэкс, кода эряви важодемс наукасонть, кодамо ломанекс эряви улемс, кода эряви вечкемс тиринь масторонть. Сон ульнесь А.А. Шахматов академикенть тевензэ поладыцякс, тонавтозель  келенть эрьва ёндо ванномань сехте паро койтнесэ. Дмитрий Владимирович а стяко ловови минек масторсо финно-угроведениянть ушодыцякс. 
1927-це иестэ Д.В. Бубрих  пурнакшнось финнэнь-угрань раськетнень эрямо тарказост лингвистэнь покш экспедицият. Учёнойтне арсесть аволь ансяк таштамс литературань кельтнень тееманть туртов материалт, сынь бажасть ладямс кельтнень тонавтнеманть коряс тевтнень, эрьва таркасо муемс келень содыця ломанть ды кастомс сынст учёнойкс. 
1927-це иень июньстэ Д.В. Бубрихень прявтсо экспедициясь пачкодсь эрзянь велетнес ды ушодсь пурнамо эрзянь кортавкстнэде материалтнэнь. 
Д.В. Бубрихень тейтерезэ, Вера Дмитриевна, ледстни тетядонзо: «Сон ламо ардтнесь экспедициява. Мордовияв ды кой-кона лия таркатнескак минь якинек семиянек. Мордовиясо васенце иестэнть ульнинек Кеченьбиесэ. Мартонок ульнесть Чесноков, Бондяков ды Рябов аспиранттнэ. Эринек школасо. Вачочись пек лепштясь, ушодовкшнось уш коллективизациясь. Вейке ава кандтниль тенек ловсо, алт. Те авась содылинзе велень койтнень-кирдатнень ды ёвтниль пек ламо мелень явовтыця. 
 «Тонавтыцякс» тенек ульнесь Французов –– теке велень эрицясь. Сон ульнесь инвалид, арасель вейке пильгезэ, ёмавтызе Германской войнасо. Урьвазо ульнесь эли а неиця, эли а мариця. Нужась а ёвтавикс кодамоль. Кудост сяворекшнесь ве пелев, пачканзо неилить. Кода ледстнесь тетям, Французов ульнесь мелень явовтыця ломанекс. Превеель. Велесь содамочинь коряс чоподадо чоподаль, сон жо ульнесь фронтсо, ламо несь, ды весе неезесь кадовсь превзэнзэ. Сон ламосо лездась тетянень сынст кортавксонть тонавтнемстэ. Атясь ульнесь пек паро ёвтницякс. Французовнень пандсть лезксэнть кис, тетям тешкстазенть велькскаяк максыль тензэ. Тонань натой таштавкшность ярмаконзо од кудонь ды скалонь рамамс.
Весть састь миненек аспиранттнэ ды мерить: Французов терди аванок скалонь сельведень нардамо. Ульнесь истямо кой-кирда. Эрявсь симемс ловсонь васенце стопканть, теде мейле симицянтень казильть нардамо. Сестэ лисекшнесь пейдемань тев. Французов арсесь лемдемс скалонть Фёдоровна –– авань тетялемсэ. Аспиранттнэ кармасть кортамонзо: мезть, келя, тон. Сестэ сон лемдизе скалонзо Академия.
Кеченьбиеденть мельсэнек кадовсть пек паро ледстнемат. Тетям кортыль велень ломантнень марто эрзякс. Сон ансяк совиль кодамояк велентень, ды вант уш недлянь-кавтонь ютазь кармиль кортамо тосонь эрицятнень кельсэ. Эрзятне пек парт, видечисэ эрицят, седеймарицят, инжень вечкицят. Минек вастсть, кода малавиксэст. Мейле сёрматкак тенек сёрмалесть. 
Кеченьбиес минь стувтокшнынек сиянь пенчке. Ломантне сонзэ максызь почтав, косо се печать экшсэ ванстовсь самозонок. Весе те истя талновтсь седеенть...». 
Мекс мон максынь тесэ неть ледстнематнень? Секс, мекс эйсэст ёвтневи тиринь веледень. Се эрзясь, кона лездась Бубрих учёноентень, бодям — Французов Владимир Тимофеевич. 
Людмила КРУГЛОВА, 
 Челябинск ош